…………… pont

**E L Ő T E R J E S Z T É S**

1. **a Budapest Főváros II. Kerületi Önkormányzat Képviselő-testülete részére**

# a veszélyhelyzet kihirdetéséről szóló 40/2020. (III. 11.) Korm. rendelet, a katasztrófavédelemről és a hozzá kapcsolódó egyes törvények módosításáról szóló

# 2011. évi CXXVIII. törvény 46. § (4) bekezdése, valamint Budapest Főváros II. Kerületi Önkormányzat Polgármesterének 1/2020.(III.27.) normatív utasítása alapján

# 2020. április

**Tárgy: Javaslat a díszpolgári cím, valamint a II. Kerületért Emlékérem alapításáról és adományozásának rendjéről szóló 6/2000. (III.23.) önkormányzati rendelet módosítására**

**Készítette:** ………………………………...

Molnárné dr. Szabados Judit s.k.

kamarai jogtanácsos

**Egyeztetve: .**……………………………….

Varga Előd Bendegúz

alpolgármester

**Látta**: ………………………………….

dr. Szalai Tibor

jegyző

…………………………………….

dr. Murai Renáta

jegyzői igazgató

***Nyílt anyag!***

**Tisztelt Képviselő-testület!**

A Kormány az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében 40/2020.(III.11.) Korm. rendelettel Magyarország egész területére 2020. március 11. napjától veszélyhelyzetet, valamint 71/2020. (III. 27.) Korm. rendeletével kijárási korlátozást hirdetett ki.

A kialakult váratlan és nehéz helyzet az idei évben a díszpolgári és a II. Kerületért Emlékérem adományozásának rendjét, a díszpolgári cím, valamint a II. Kerületért Emlékérem alapításáról és adományozásának rendjéről szóló 6/2000. (III.23.) önkormányzati rendeletben rögzített időpontokban történő lebonyolítását, ünnepélyes keretek között történő átadását is megakadályozza, felülírja.

Tekintettel arra, hogy a 2020. évben a Díszpolgári Címmel és II. Kerületért Emlékéremmel díjazott személyek kiválasztásával kapcsolatos Képviselő-testületi döntés tervezetten az április havi rendes képviselő-testületi ülésen lett volna esedékes, javaslom a veszélyhelyzetre figyelemmel, a 2020. évben az elismerések kiválasztása és a díjak átadása az alábbiak szerint módosuljon.

* Az idei évben a Közoktatási, Közművelődési, Sport, Egészségügyi, Szociális és Lakásügyi Bizottság augusztus 31. napjáig bezárólag összegezze a javaslatokat és készítse el az írásos előterjesztést.
* A Képviselő-testület az elismerések odaítéléséről 2020. szeptember 30-áig bezárólag döntsön.
* Az elismerések átadására a Képviselő-testületi döntést követően 2020. szeptember 1. és 2020. december 31. napja között kerüljön sor.

A módosítások átvezetése önkormányzati rendelet módosítást igényel, a Budapest Főváros II. Kerületi Önkormányzat Polgármestere 1/2020.(III.27.) normatív utasításának 2. § (1) és (2) bekezdése szerint nyomós közérdekből szükséges és indokolt a módosításról rendelkezni a veszélyhelyzet időtartama alatt.

A rendelet-módosítás tárgyában Magyarország Alaptörvénye 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 42. § 3. pontjában foglalt felhatalmazás alapján a Képviselő-testület jogosult dönteni.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (Kat.) 46. § (4) bekezdése alapján a veszélyhelyzetben a települési önkormányzat képviselő-testületének feladat- és hatáskörét a polgármester gyakorolja.

2020. március 27. napján 12:00 órakor hatályba lépett Budapest Főváros II. Kerületi Önkormányzat Polgármesterének egyes önkormányzati döntések veszélyhelyzet idején való előkészítésének és kiadmányozásának rendjéről szóló 1/2020.(III.27.) normatív utasítása, mely a Kat 46. § (4) bekezdése szerint a polgármester által gyakorolt hatáskörök tekintetében a döntések előkészítésére és kiadmányozására vonatkozó szabályokat tartalmazza.

Budapest, 2020. április 24.

**Őrsi Gergely**

**Polgármester**

**Budapest Főváros II. Kerületi Önkormányzat Képviselő-testületének**

**…/2020.(….) önkormányzati rendelete a díszpolgári cím, valamint a II. Kerületért Emlékérem alapításáról és adományozásának rendjéről szóló 6/2000. (III.23.) önkormányzati rendelet módosítására**

Budapest Főváros II. Kerületi Önkormányzat Képviselő-testülete - a 40/2020. (III. 11.) Korm. rendelettel kihirdetett veszélyhelyzetben a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti – hatáskörében eljáró Budapest Főváros II. Kerületi Önkormányzat polgármestere Magyarország Alaptörvénye 32. cikk (1) bekezdésének a) pontjában, valamint Magyarország helyi önkormányzatairól szóló 2011. évi CLXXXIX. törvény 42. § 3. pontjában meghatározott jogalkotói hatáskörében a következőket rendeli el:

**1. §**

(1) Budapest Főváros II. kerületi Önkormányzat Képviselő-testületének a díszpolgári cím, valamint a II. Kerületért Emlékérem alapításáról és adományozásának rendjéről szóló 6/2000. (III.23.) önkormányzati rendelet (a továbbiakban: R.) 5. § (2) bekezdése helyébe az alábbi rendelkezés lép:

„(2)  A Közoktatási, Közművelődési, Sport, Egészségügyi, Szociális és Lakásügyi Bizottság minden év május 5-ig – 2020. évben a veszélyhelyzet kihirdetésről szóló 40/2020.(III.11.) Korm. rendeletre tekintettel augusztus 31. napjáig - összegzi a javaslatokat, és írásos előterjesztést készít a Képviselő-testület elé. Az előterjesztés elkészítése előtt belátása szerint kikérheti más bizottságok véleményét, illetve külső szakértőt is igénybe vehet. A Bizottság lehetővé teszi, hogy a díszpolgári cím viselői, valamint az emlékéremmel kitüntetett személyek az előterjesztésről véleményt nyilváníthassanak. Egyetértés hiányában a Bizottság rangsor szerinti alternatív javaslatot terjeszt a Képviselő-testület elé.”

(2) A R. 5. § (3) bekezdése helyébe az alábbi rendelkezés lép:

„(3) A Képviselő-testület 2020. évben a veszélyhelyzet kihirdetésről szóló 40/2020.(III.11.) Korm. rendeletre tekintettel az elismerések odaítéléséről minősített többséggel 2020. szeptember 30-áig bezárólag dönt.”

(3) A R. 5. § (5) bekezdése helyébe az alábbi rendelkezés lép:

„(5)  Az elismerések átadása minden év júniusában, a nyári napfordulóhoz közel, a „Kerület Napja” rendezvény keretében, ünnepélyes keretek között történik. Az elismerések átadására 2020. évben a veszélyhelyzet kihirdetésről szóló 40/2020.(III.11.) Korm. rendeletre tekintettel 2020. szeptember 1. és 2020. december 31. napja között kerül sor.”

**2. §**

E rendelet a kihirdetést követő napon lép hatálybaés az azt követő napon törvény erejénél fogva hatályát veszti.

**Őrsi Gergely**

**Polgármester**

**dr. Szalai Tibor**

**Jegyző**

**ÁLTALÁNOS INDOKOLÁS**

A Kormány az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében a 40/2020.(III.11.) Korm. rendelettel 2020. március 11-ei hatállyal Magyarország egész területére különleges jogrendet, veszélyhelyzetet hirdetett ki, 71/2020. (III. 27.) Korm. rendeletével kijárási korlátozást hirdetett ki. A veszélyhelyzetre tekintettel a díszpolgári címek adományozásának rendjében időbeni változtatás szükséges.

**RÉSZLETES INDOKOLÁS**

1.§ -hoz: A módosítás az időpont változásokat rögzíti.

2.§-hoz: Hatályra vonatkozó rendelkezéseket tartalmazza.